Hallur Hansson, der tidligere har været på kontrakt i skotske Aberdeen, kom til AaB fra HB Tórshavn i september 2012. - Vi har egentlig været tilfredse med Hallur Hanssons udvikling, men vi har hård kamp om pladserne på den centrale midtbane og har derfor ikke kunnet opfylde Hallurs ønske om mere spilletid, siger AaB's sportschef Allan Gaarde. - Derfor er vi blevet enige om at ophæve kontrakten, og Hallur ønskes naturligvis held og lykke i sin fortsatte karriere. 21-årige Hallur Hansson har udover at finde en ny klub på Færøerne også planer om at genoptage sin skolegang: - Jeg ser frem til at vende tilbage til Færøerne, hvor jeg gerne vil have gang i min klubkarriere igen, ligesom en uddannelse er vigtig for mig. - Desværre blev opholdet i AaB ikke som jeg havde drømt om, men klubben og alle mine nu tidligere klubkammerater ønskes held og lykke med resten af sæsonen, slutter Hallur Hansson. Hallur Hansson opnåede seks officielle kampe for AaB.
AaB og færøske Hallur Hansson er blevet enige om at ophæve kontrakten et halvt år før tid.
Hallur Hansson vender i første omgang tilbage til Færøerne.